༁ྃ༔ དགོངས་གཏེར་གུ་རུ་དྲག་པོའི་དབང་གི་མཚམས་སྦྱོར་དངོས་གྲུབ་དགའ་ཆར་
བི་ཧ་ར་སྨ།།
རྡོ་རྗེ་ཁྲོ་བོ་མ་ལུས་པའི། །དྲག་པོའི་ཕྲིན་ལས་སྣ་ཚོགས་གཟུགས། །འདུས་པ་ལས་རབ་ཀུན་གྱི་གཙོ། །བདེ་བ་རྩལ་གྱིས་རྣམ་ཀུན་སྐྱོངས། ། འདིར་དགོངས་གཏེར་གུ་རུ་དྲག་པོའི་སྨིན་དབང་གི་སྒོ་ནས་སྐལ་ལྡན་རྗེས་སུ་འཛིན་པ་ལ། དང་པོ་ཡོ་བྱད་ཉེར་མཁོ་བཤམ་པ་ནི། སྟེགས་བུའི་ཁར་དཀྱིལ་འཁོར་བསྒོམ་དོན་ལྟར་གྱི་རྡུལ་ཚོན་ནམ། རས་བྲིས་བཀོད། བསྡུ་ན་མཎྜལ་ལྟེ་བར་ལྷ་གྲངས་དང་མཉམ་པའི་ཚོམ་བུ་བཀོད། དེ་སྟེང་མཉྫུའི་ཁར་བུམ་པ་ཆབ་ལྡན་རྫས་ཀྱིས་བཀང་བ། དེའི་ཁར་ཀ་པཱ་ལ་བདུད་རྩིའི་གཏམས་པ་བཅས་དང་། གཡས་སུ་དཔལ་གཏོར་རྒྱན་ལྡན། སྐུ་ཙཀླི་དར་གདུགས་དམར་པོ་ཅན། གཡོན་དུ་རྡོར་དྲིལ། མདུན་དུ་སྐུ་ཙཀླི་རྣམས་དང་། དུར་ཁྲོད་དཔལ་ཆས། ཕྲེང་བ། ཤེལ་ལམ་མེ་ལོང་། དེའི་གཡས་གཡོན་རྡོ་རྗེ་དང་། སྡིག་པའི་གཟུགས་བཅས་དང་། སྨན་གཏོར་རཀྟ། གཞན་ཡང་མཆོད་པ་ཕྲེང་ཚར་བཤམས། ཚོགས་ཀྱི་ཡོ་བྱད་དང་། ཆད་ཐོ། བསྟན་སྐྱོང་། བཀའ་སྲུང་གཏོར་མ་སོགས་དང་མཎྜལ་ཁྲུས་ཆབ། སྔོན་འགྲོའི་གཏོར་མ་བཅས་མཐོང་བརྒྱུད་བཞིན་འདུ་བགྱིད་ལ། གཉིས་པ་སྒྲུབ་པ་དངོས་གཞི་ལས་བྱང་ལྟར་བདག་མདུན་བུམ་གསུམ་དབྱེར་མེད་བསྐྱེད་བཟླས་དང་ཚོགས་མཆོད་ཕུལ་གྲུབ་མཚམས། བདག་མདུན་འོད་ཟེར་སྤྲོ་བསྡུས་ཏིང་ངེ་འཛིན་གྱི་དབང་བཞི་ཡང་ལེན་པར་བྱའོ། །གསུམ་པ་དབང་བསྐུར་བ་དངོས་ལ། སློབ་མ་ཁྲུས་བྱ་བ་ནི།  ཇི་ལྟར་བལྟམས་པ་ཙམ་གྱི་ནི། །ལྷ་རྣམས་ཀྱི་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡི། །དེ་བཞིན་བདག་གིས་སྐུ་ཁྲུས་གསོལ།། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུྃ། བགེགས་གཏོར་གཏོང་བ་ནི།  ཧཱུྃ༔ ང་ནི་ལས་ཀྱི་དབང་དྲག་མེ་དབལ་ཏེ༔ འཇིག་རྟེན་གསུམ་ན་ཆེ་བཙན་འགྲན་ཟླ་བྲལ༔ བདེ་གཤེགས་ཀུན་གྱི་ནུས་མཐུ་གཅིག་བསྡུས་དཔལ༔ མ་རུངས་དྲེགས་པ་འདུལ་བའི་གཉེན་པོ་ཡིན༔ ཉོན་ཅིག་བགེགས་དང་ལོག་འདྲེན་འབྱུང་པོའི་ཚོགས༔ ཁྲོ་ཆེན་ང་ཡི་བཀའ་ལས་མ་འདའ་བར༔ མཆོད་སྦྱིན་འདོད་ཡོན་གཏོར་མ་འདི་ཁྱེར་ལ༔ སྐད་ཅིག་ཡུད་ཙམ་རང་རང་གནས་སུ་སོང་༔ གལ་ཏེ་མི་འགྲོ་བཀའ་ལས་འདའ་བྱེད་ན༔ བདག་ཉིད་ཧེ་རུ་ཀ་དཔལ་ཆེར་ཁྲོས་ནས༔ སྐུ་ལས་ཁྲོ་ཚོགས་རབ་སྤྲོས་མཚོན་ཆའི་ཆར༔ ཡེ་ཤེས་མེ་ཡི་ཕྲེང་བ་རབ་སྤྲོས་ནས༔ བར་ཆད་བྱེད་པའི་བགེགས་ཚོགས་ལྟ་ཅི་སྨོས༔ སྟོང་གསུམ་འཇིག་རྟེན་མ་ལུས་བརླག་པར་བྱེད༔ དེ་བས་འཁོར་ཡུག་རི་བོའི་སྐྱོབ་ལ་དེངས༔ ཞེས་གཏོར་མ་རྒྱང་རིང་དུ་དོར།  ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་སརྦ་བི་གྷྣཱཾ་བྷནྡྷ་ཧཱུྃ་ཕཊ༔ ཨོཾ་སུམྦྷ་ནི་སོགས་བརྗོད་མཚམས་བཅད་ཅིང་སྲུང་འཁོར་ནི༔ ཧཱུྃ༔ སྟེང་འོག་ཕྱོགས་མཚམས་འཁོར་ལོ་མཚོན་ཆས་གཏམས༔ གཞོམ་བྲལ་རྡོ་རྗེའི་གུར་ཁང་རབ་ཏུ་འཁྲིགས༔ ཡཀྴ་མེ་དབལ་ཁྲོ་ཆུང་སྐར་ལྟར་འཁྲུགས༔ ཡེ་ཤེས་མེ་དཔུང་འབར་བས་མཚམས་ཆོད་ཅིག༔ ཨོཾ་ཨཱཿཧཱུྃ་མ་ཧཱ་ཀྲོ་དྷ་ཡཀྴ་ཀཱ་ལ་བཛྲ་ཙཀྲ་ཏིགྣ་ཀརྟ་ཛྭ་ལ་རཀྵ་རཀྵ་ཧཱུྃ༔ དབང་བཤད་ནི།  ད་ལམ་ཁྱེད་རྣམས་ལ་ཆེ་མཆོག་གུ་རུ་དྲག་པོ་ཀཱི་ལ་ཡའི་སྨིན་བྱེད་དབང་བསྐུར་ཟབ་མོ་བགྱིད་པ་ལ་ལོ་རྒྱུས་ཟུར་ཙམ་ཞུ་ན། དེ་ཡང་སྟོན་པ་སྐུ་གསུམ་གྱི་བདག་ཉིད་ཆེན་པོ་ཨོ་རྒྱན་གྱི་སློབ་དཔོན་རིན་པོ་ཆེ་གུ་རུ་པདྨ་འབྱུང་གནས་མཆོག་དེ་དུས་གསུམ་རྒྱལ་བ་མ་ལུས་པ་ཐམས་ཅད་ཀྱི་ཐུགས་རྗེ་ནུས་པ་གཅིག་ཏུ་འདུས་པའི་ངོ་བོར་བྱིན་གྱིས་བརླབས་ནས། དྷ་ན་ཀོ་ཤའི་མཚོ་གླིང་དུ་རང་བྱུང་སྤྲུལ་པའི་སྐུ་རུ་བརྫུས་ཏེ་འཁྲུངས་ནས་སྐྱེ་འཆི་མེད་པ་རྡོ་རྗེའི་སྐུ་འགྲུབ་སྟེ། ལོ་སུམ་སྟོང་དྲུག་བརྒྱ་ལ་རྒྱ་གར་འཕགས་པའི་ཡུལ་དུ་འགྲོ་དོན་བསྐྱངས་ནས་སླར་ཡང་ཨོ་རྒྱན་ཉིད་བོད་ཡུལ་དུ་བསྟན་པ་རིན་པོ་ཆེའི་ཡང་སྙིང་དམ་པ་གསང་སྔགས་ཐེག་པ་ཆེན་པོའི་སྒོ་ནས་སྨིན་གྲོལ་ལ་བཀོད་པའི་སྤྱན་འདྲེན་པ་པོ་མངའ་བདག་འཇམ་དབྱངས་མི་ཡི་གཟུགས་ཅན་ཁྲི་སྲོང་ལྡེའུ་བཙན་གྱི་བསྟན་པ་རིན་པོ་ཆེའི་གཞི་གཙུག་ལག་ཁང་དང་བསྟན་པའི་རྩ་བ་དགེ་འདུན་གྱི་སྡེ་འཆད་ཉན་བསྒོམ་པའི་རིམ་པ་ལེགས་པར་བཀོད་ནས། འཛམ་གླིང་སུམ་གཉིས་མངའ་རིས་སུ་བཀོད་དེ། བོད་ཡུལ་སྐྱིད་པའི་ཉི་མ་དགུང་ལ་འཆར་བར་མཛད། གུ་རུ་རིན་པོ་ཆེས་བླ་མེད་གསང་བ་ཆེན་པོའི་དཀྱིལ་འཁོར་དུ་མངའ་བདག་རྒྱལ་པོ་སྨིན་གྲོལ་གྱི་ལམ་ལ་འཇུག་པའི་ཆེད་དུ་ལས་འཕྲོ་བརྟག་པའི་ཚེ། མེ་ཏོག་ཆེ་མཆོག་དཔལ་ཆེན་པོ་ལ་བབ་པས། གསང་མཚན་ཚངས་པ་ལྷ་ཡི་མེ་ཏོག་ཅེས་གསོལ་བ་དང་། མ་འོངས་སྐྱེ་རྒྱུད་ལུང་གིས་བསྟན་པ། ཟབ་ཆོས་དྲི་མེད་པད་དཀར་ལྟ་བུར་འཛིན་པའི་སྐྱེས་བུ་འགའ་ཞིག་འབྱུང་བ་དང་། སུམ་ཅུའི་ཡང་མཐའ་ཉི་ཤུ་ཁ་རལ་གྱི་དུས་ངན་སྙིགས་མའི་རང་མདངས་ངོམ་པའི་རྐྱེན་གྱིས་ནད་མུག་མཚོན་འཁྲུག་དར་ཞིང་། ཡ་རབས་བཟང་པོའི་སྤྱོད་པ་རིམ་གྱིས་ཡལ། ངན་སྤྱོད་རླུང་ལྟར་འཚུབ་ཅིང་དམ་མེད་ཟོབ་ཆོས་གཏེར་རྫུན་ཅན་དང་། ཁ་འཇམ་ཞེ་ནག་གི་ཆོས་བརྒྱད་ཕྱོགས་འདོན་ཅན་སྨིན་གྲོལ་གདམས་པ་ཚོང་དུ་འགྲིམ་ཞིང་། དམ་ཚིག་ངོས་ལྐོག་ཅན་གྱི་ཁ་བཤད་དཔེ་རྒྱུད་དཀྲུག་ནས་བཟང་པོའི་ཟོལ་གྱིས་སེམས་ཅན་སྐལ་ཆད་དང་རིགས་ཆད་རྣམས་མགོ་བོ་བསྐོར་ཞིང་། རྒྱལ་པོ་ཁྲིམས་མེད་འབངས་ཁྲེལ་མེད་ཀྱི་དབང་གིས་དམག་འཁྲུག་ངན་བཤམས་ཀྱིས་གཙིར་བའི་སྐབས་སུ། སྔོན་གྱི་ཐུགས་བསྐྱེད་དམ་བཅའ་བཙན་པོས་བསྟན་འགྲོའི་མུན་སེལ་གྱི་ཉིན་བྱེད་ཆེན་པོར་མདོ་ཁམས་འབྲི་ཀླུང་རྒྱུད་ཀྱི་བྱང་ཐང་དུ་རྒྱལ་རིགས་སུ་དྲག་པོ་ལྕགས་སྤྲེལ་ལོར་ ༧རིག་འཛིན་རྡོ་རྗེ་དྲག་པོ་ཕྲིན་ལས་འདུས་པ་ལས་རབ་བདེ་བ་རྩལ་མཆོག་སྐུ་འཁྲུངས་ཏེ། དེ་ཡང་མི་འགྱུར་བའི་བརྡ་རྟགས་བཞི་དང་ལྡན་ཞིང་རྒྱུད་གཏུམ་དྲག་མ་ངེས་པ་ཤེས་བྱའི་གནས་རྣམས་རང་བྱུང་ཀློང་ནས་རྡོལ་བའི་གསང་སྔགས་རྒྱུད་སྡེ་རྒྱ་མཚོ་ཀུན་ལ་མཁྱེན་པའི་དཀྱིལ་འཁོར་རབ་ཏུ་རྒྱས་ཤིང་། སྐྱེས་བུ་དམ་པའི་མཚན་ཉིད་དང་ལྡན་པ་རྣམས་ཀྱིས་ནི་མགྲིན་གཅིག་ཏུ་བསྔགས་བརྗོད་ཀ་མ་ལའི་ཆར་བསྙིལ་བ་དང་། ནག་ཕྱོགས་རྒྱུད་རློམ་རྣམས་ཀྱིས་ནི་ལྐོག་ཏུ་ངན་སྨྲས་དང་སྦྱོར་ངན་གཤོམ་པ་སོགས་དཔེར་ན། ཤཱཀ་ཐུབ་ལ་ལྷས་བྱིན་གྱིས་གཤེ་བ་ལྟར་བྱེད་ཀྱང་རྡོ་རྗེའི་སྐུ་ལ་གཞོམ་གཞིག་བྲལ་བའི་ཏིང་ངེ་འཛིན་བྱེ་བ་ཕྲག་བརྒྱའི་ཡོན་ཏན་ཡོངས་སུ་རྫོགས་ཤིང་། ཐུགས་ཀྱི་རྒྱ་མཚོའི་ཀློང་ལས་རྡོལ་བའི་དགོངས་པའི་གཏེར་ལ་མངའ་དབང་བསྒྱུར་བ་སྟེ་དེའང་རིག་འཛིན་ཆེན་པོ་མི་འགྱུར་རྡོ་རྗེ་དྲག་པོ་ནུས་ལྡན་རྩལ་གྱི་གཏེར་ལུང་ལས། འགའ་ཞིག་དད་ལྡན་སློབ་མ་ལ། །མགོ་བོར་ཡེ་ཤེས་རྡོ་རྗེ་བཞག །དམ་ཚིག་བདུད་རྩི་བླུད་བྱས་ནས། །ཐ་ཚིག་མི་བརྗེད་སྨོན་ལམ་བཏབ། །ཀུན་གཞིའི་མཚོ་ལ་གཏེར་དུ་སྦས། །ཞེས་གསུངས་པ་བཞིན་ཁྱད་པར་དུས་བབ་ཀྱི་གུ་རུ་པདྨའི་གསུང་གི་གསང་བ་ཟབ་ཆོས་ཀུན་གྱིས་མཐར་ཐུག །དགོངས་པའི་གཏེར་ལས་བྱུང་བའི་སྨིན་བྱེད་ཀྱི་དབང་སྐལ་ལྡན་ལས་འཕྲོ་ཅན་གྱི་བདུད་རྩི། སྐལ་མེད་ལོག་ལྟ་ཅན་ལ་རྡོ་རྗེའི་ཞུགས་ཆར་ལྟ་བུ་ཇི་སྙེད་ཅིག་མཆིས་པ་ལས། སྐབས་སུ་བབ་པ་དཔལ་ཆེན་མཆོག་གུ་རུ་དྲག་པོ་ཀཱི་ལ་ཡའི་སྒོ་ནས་སྨིན་བྱེད་ཀྱི་དབང་བསྐུར་ཟབ་མོ་བགྱི་བ་ཡིན་ཏེ། དེ་ཡང་ཨོ་རྒྱན་ཆེན་པོ་ཉིད་གདུལ་བྱ་ཞི་བས་མི་འདུལ་བ་རྣམས་དྲག་པོའི་ཕྲིན་ལས་ཀྱི་འདུལ་བར་དགོངས་སྟེ་པདྨ་དྲག་པོའི་སྐུར་བཞེངས་ནས་མངོན་སྤྱོད་སྙིང་རྗེའི་དབང་གིས་འགྲོ་བ་ལོག་པར་ལྟ་བ་རྣམས་བསྒྲལ་ཞིང་། བླ་མེད་བྱང་ཆུབ་ཆེན་པོའི་གནས་སུ་འདྲེན་པར་མཛད་ཅིང་། དེ་ཉིད་ཀྱི་རྒྱུད་དང་སྒྲུབ་ཐབས་ཁྱད་པར་དུ་འཕགས་པ་སྙིགས་དུས་ཀྱི་བསྟན་པའི་བཙས་སུ་གདམས་པ་འགའ་ཞིག་གཏེར་དུ་སྦས་པ་སྔ་འགྱུར་བཀའ་གཏེར་རིང་ལུགས་འཆང་བ་སྤྲུལ་པའི་གཏེར་ཆེན་ཡོངས་ཀྱི་མངའ་བདག་ཉང་རལ་ཉི་མ་འོད་ཟེར་དང་ཐུགས་རྒྱུད་ཡེ་ཤེས་རིག་པའི་ངོ་བོ་ཆོས་ཀྱི་དབྱིངས་སུ་འདྲེན་པ་དགོངས་གཏེར་རྒྱ་མཚོའི་འབྱུང་གནས་དམ་པ་ ༧ རིག་འཛིན་རྡོ་རྗེ་དྲག་པོའི་ཐུགས་ཀྱི་ཀློང་ལས་འཆར་བའི་ཟབ་ཆོས་འདི་ཉིད། ཉང་དང་རཏྣའི་གཏེར་ཁ་ལས་བྱུང་བའི་བླ་མ་དྲག་པོའི་བྱིན་རླབས་ཀྱི་བརྒྱུད་པ་དབང་བཞིའི་ཆུ་བོ་གཅིག་ཏུ་འདྲེས་པའི་མཐུ་སྟོབས་དུ་མ་དང་ལྡན་པ་འདི་དག་གི་སྒོ་ནས་དབང་བསྐུར་བ་ལ་སློབ་དཔོན་གྱི་བགྱི་བར་འོས་པ་རྣམས་ལེགས་པར་གྲུབ་ནས། སློབ་མའི་བྱ་བ་བླ་མ་དང་ཆེ་མཆོག་པདྨ་དྲག་པོ་དབྱེར་མེད་པ་ལ་བསོད་ནམས་དང་ཡེ་ཤེས་ཀྱི་ཚོགས་གཉིས་རྫོགས་པའི་ཆེད་དུ་དངོས་འབྱོར་ཡིད་སྤྲུལ་རྒྱ་མཚོས་དྲངས་པའི་ཀུན་ཏུ་བཟང་པོའི་སྨོན་ལམ་ལས་བྱུང་བ་ལྟ་བུའི་མཎྜལ་གནང་འཚལ། ཅེས་མཎྜལ་ཕུལ་ལ།  དེ་ནས་བླ་མ་དང་ཆེ་མཆོག་པདྨ་དྲག་པོ་ཐ་མི་དད་པའི་དྲུང་དུ་དབང་བཞི་རྫོགས་པར་ཞུ་བའི་དོན་དུ་གསོལ་བ་བཏབ་པ་འདིའི་རྗེས་ཟློས་མཛོད༔ བླ་མ་བདུད་འདུལ་ཧེ་རུ་ཀ༔ བདག་ལ་བྱིན་གྱིས་རླབས་པ་དང་༔ རིག་འཛིན་པདྨ་ཐོད་ཕྲེང་གི༔ དབང་བཞི་བསྐུར་བར་མཛད་དུ་གསོལ༔ ལན་གསུམ༔ དེ་ནས་མདུན་གྱི་ནམ་མཁར་སྟེང་གི་ཆ་ལ་རྩ་བརྒྱུད་ཀྱི་བླ་མ༔ བར་གྱི་ཆ་ལ་སངས་རྒྱས་བྱང་སེམས༔ པདྨ་དྲག་པོའི་ལྷ་ཚོགས༔ ཡི་དམ་ཞི་ཁྲོ་རབ་འབྱམས༔ འོག་གི་ཆ་ལ་ཡེ་ཤེས་ཆོས་སྐྱོང་སྲུང་མ་རྣམས་གསལ་བའི་དྲུང་དུ་སྐྱབས་སུ་འགྲོ་བ་དང་སེམས་བསྐྱེད་པ་འདིའི་རྗེས་ཟློས་མཛོད། ན་མོ། བླ་མ་བདེ་གཤེགས་འདུས་པའི་སྐུ༔ དཀོན་མཆོག་གསུམ་གྱི་རང་བཞིན་ལ༔ བདག་དང་འགྲོ་དྲུག་སེམས་ཅན་རྣམས༔ བྱང་ཆུབ་བར་དུ་སྐྱབས་སུ་མཆི༔ ལན་གསུམ༔ སེམས་བསྐྱེད་འགྲོ་བ་ཀུན་དོན་དུ༔ གུ་རུ་དྲག་པོ་འགྲུབ་གྱུར་ནས༔ གང་ལ་གང་འདུལ་ཕྲིན་ལས་ཀྱི༔ གཞན་དོན་སྐྱོང་བར་དམ་བཅའོ༔ ལན་གསུམ༔ དེ་ནས་བདུན་རྣམ་པར་དག་པ་འདིའི་རྗེས་ཟློས་མཛོད། རྡོ་རྗེ་རྒྱལ་པོ་སངས་རྒྱས་འདུས་པའི་སྐུ༔ དུས་གསུམ་རྒྱལ་བ་རྣམས་ལ་ཕྱག་འཚལ་ལོ༔ བླ་མེད་མཆོག་གསུམ་བསྟན་པའི་གཞིར་གྱུར་ལ༔ གཉིས་མེད་ཡིད་ཀྱིས་གུས་པས་སྐྱབས་སུ་མཆི༔ དངོས་སུ་འབྱོར་དང་ཡིད་ཀྱིས་སྤྲུལ་པ་ཡི༔ དག་པའི་མཆོད་སྤྲིན་དཔག་མེད་བཞེས་སུ་གསོལ༔ བྱང་ཆུབ་སྒྲུབ་ལ་སྒྲིབ་དང་བར་གཅོད་པའི༔ ཉེས་བྱས་མ་ལུས་འགྱོད་པས་བཤགས་པར་བགྱི༔ ཕྱོགས་བཅུའི་འཁོར་གསུམ་དག་པའི་ཞིང་དམ་པར༔ མ་ཆགས་གཞན་དོན་སྤྱོད་ལ་རྗེས་ཡི་རང་༔ དག་པའི་མཐའ་བཞི་དྲི་མ་དང་བྲལ་བའི༔ རྫོགས་པའི་བྱང་ཆུབ་ཐོབ་པར་སེམས་བསྐྱེད་དོ༔ དེ་ནས་དབང་གི་གཞི་འགོད་པའི་སླད་དུ་དམིགས་པ་འདི་བཞིན་མཛོད་ཅིག༔ སློབ་མ་ལྷར་བསྐྱེད་པ་ནི༔ ཧཱུྃ༔ ཆོས་ཀུན་སྟོང་ཉིད་སྤྲོས་དང་བྲལ་བའི་ངང་༔ སྙིང་རྗེ་སྒྱུ་མ་ལྟ་བུས་འགྲོ་ལ་ཁྱབ༔ སྟོང་ཉིད་སྙིང་རྗེ་ཟུང་འཇུག་རང་རྩལ་ལས༔ ཧཱུྃ་ཡིག་དམར་ནག་མེ་བསྐལ་འཁྲུགས་པར་གྱུར༔ ཧཱུྃ་ཡིག་དེ་ལས་ཨེ་ཡྃ་རྃ་ར་སུྃ༔ ཀེཾ་དང་བྷྲཱུྃ་རྣམས་རིམ་པ་བཞིན་ཆད་པས༔ ཨེ་ལས་ནམ་མཁའ་མཐིང་ནག་གྲུ་གསུམ་ཀློང་༔ ཡྃ་ལས་རླུང་ནག་ཟླ་གམ་རབ་ཏུ་འཁྲུགས༔ རྃ་ལས་མེ་ཡི་དཀྱིལ་འཁོར་གྲུ་གསུམ་འབར༔ ར་ལས་རཀྟའི་རྒྱ་མཚོ་ཟླུམ་ཞིང་འཁྱིལ༔ སུྃ་ལས་གསེར་གྱི་ས་གཞི་གྲུ་བཞི་པ༔ ཀེཾ་ལས་ཀེང་རུས་རི་རབ་གྲུ་གསུམ་སྟེང་༔ དུར་ཁྲོད་པད་རྡོར་མེ་རིས་བསྐོར་བའི་དབུས༔ བྷྲཱུྃ་ལས་ཡེ་ཤེས་གཞལ་ཡས་ཁང་ཆེན་པོ༔ ཕྱི་ནི་རིན་ཆེན་ལྔ་ཡི་རྩིག་པ་ལ༔ གྲུ་བཞི་སྒོ་བཞི་རྟ་བབས་གདུགས་ཏོག་དང་༔ གསེར་གྱི་འཁོར་ལོ་རི་དྭགས་ཀྱིས་སྤྲས་ཤིང་༔ འདོད་སྣམ་ཕ་གུ་མུན་པ་དྲྭ་བ་དང་༔ དྲྭ་ཕྱེད་ཤར་བུ་བྱ་འདབ་མདའ་ཡབ་མཛེས༔ དབུས་སུ་ཕྱུར་བུ་རྡོ་རྗེ་རཏྣའི་ཏོག༔ ནང་ནི་ཐོད་པ་སྐམ་རློན་ལས་གྲུབ་མཁར༔ དུར་ཁྲོད་རྔམ་བརྗིད་འབར་བའི་རྒྱན་གྱིས་སྤྲས༔ དེ་དབུས་གནམ་ལྕགས་འཁོར་ལོ་རྩིབས་བཅུ་པ༔ རྩིབས་བརྒྱད་ཤིན་ཏུ་རྣོ་ངར་ལྡན་པའི་དབུས༔ གྲུ་གསུམ་དམར་ནག་འབར་བའི་གདན་ཁྲི་ལ༔ པད་ཉི་དྲེགས་པ་ཕོ་མོ་བསྣོལ་བའི་ཁར༔ ཧཱུྃ་ཡིག་འོད་ཞུ་རྒྱལ་བ་ཀུན་གྱི་སྲས༔ ཆེ་མཆོག་པདྨ་དྲག་པོ་ཐོད་ཕྲེང་རྩལ༔ སྐུ་མདོག་དམར་ནག་བསྐལ་མེའི་གཟི་བརྗིད་འབར༔ ཞལ་གདངས་མཆེ་གཙིགས་ལྗགས་འདྲིལ་ཧཱུྃ་ཕེཾ་སྒྲོགས༔ སྤྱན་གསུམ་དམར་ཟླུམ་སྡང་མིག་བགེགས་ལ་གཟིར༔ སྨར་སྨིན་ཨག་ཚོམ་དམར་སེར་མེ་སྟག་འཕྲོ༔ དབུ་སྐྲ་ཁམ་ནག་སྲིད་པའི་རྩེ་མོར་འཁྱིལ༔ ཕྱག་གཡས་གནམ་ལྕགས་རྡོ་རྗེ་རྩེ་དགུ་པ༔ རྭ་གདེངས་ཧཱུྃ་རྃ་ཕཊ་དགུས་མཚན་པ་འཕྱར༔ ཕྱོགས་བཅུར་གསོར་བས་སྡེ་བརྒྱད་འབྱུང་པོའི་ཚོགས༔ ཐམས་ཅད་ཉར་ཉར་གཏུབ་ཅིང་གཞོབ་ཏུ་བསྲེགས༔ གཡོན་པས་ལྕགས་ཀྱི་སྡིག་པ་མགོ་དགུ་པ༔ རྭ་ནི་བཅོ་བརྒྱད་མགོ་ལུས་མིག་གིས་ཁེངས༔ རྒྱལ་འགོང་སྲོག་བདག་དམ་སྲི་ཕོ་མོ་རྣམས༔ སྲོག་རྩ་གཅོད་ཅིང་སྙིང་ཁྲག་འཇིབ་པར་བྱེད༔ ཐོད་སྐམ་དབུ་རྒྱན་མགོ་རློན་དོ་ཤལ་དང་༔ གླང་ཀོའི་སྟོད་གཡོགས་ཞིང་ལྤགས་སྐེད་དུ་དཀྲིས༔ སྟག་གི་ཤམ་ཐབས་སྦྲུལ་རིགས་བརྒྱད་ཀྱིས་བརྒྱན༔ རིན་ཆེན་སྣ་ཚོགས་རུས་པའི་རྒྱན་དྲུག་གསོལ༔ སྐུ་སྨད་ཆུ་སྲིན་རབ་ཏུ་ཁྲོས་པའི་ཁར༔ གནམ་ལྕགས་ཕུར་བུའི་དྲེགས་པ་ཕོ་མོའི་སྙིང་༔ དཀར་ནག་མཚམས་སུ་འདེབས་ཤིང་གཟེར་བར་བྱེད༔ རྡོ་རྗེ་རིན་ཆེན་གཤོག་པ་གཡས་གཡོན་གདེངས༔ མེ་དུད་ཟེར་གསུམ་འཁྲུགས་པའི་ཀློང་དཀྱིལ་བཞུགས༔ སྐུ་ལས་ཁྲོ་བོ་ཁྱུང་དང་སྡིག་པའི་ཚོགས༔ མཚོན་ཆ་རྡོ་རྗེ་ཐོག་གི་ཚྭ་ཚྭ་འཕྲོ༔ ཚང་མར་མེ་ཡི་བྱ་ཁྱུང་ཀླུ་གདོན་འདུལ༔ ཐུགས་ཀར་གུ་རུ་པདྨ་ཐོད་ཕྲེང་རྩལ༔ མཐིང་གསལ་མཚན་དཔེ་གསལ་རྫོགས་རྡོར་དྲིལ་འཛིན༔ ཐོད་སྐམ་དབུ་རྒ